上春晦日到西湖呈轉運叔文學士
作者：宋祁
朝代：宋

paragraphs: 春徧西湖上，湖漪綠勝醅。
驚魚迎瀨躍，鬭鴨擁波來。
柳已緣烟重，花仍赴暖開。
側汀烟媚篠，卧石水銜苔。
岸轉橫杠度，川窮飲舫回。
暗浮蟲聿役，閒立鷺毰毸。
野畔平如界，林蹊潤不埃。
光浮好雲日，影倒靜樓臺。
山色乘晴露，霞容著暝催。
溪行凡幾曲，恨乏昔人才。